ก.ล.ต.สั่งแบนอดีตพนักงาน “บล.เอเซีย พลัส” ฐานทุจริต-ปกปิดข้อเท็จจริงต่อลูกค้า
ก.ล.ต.สั่งแบนอดีตพนักงาน "บล.เอเซีย พลัส" ฐานทุจริต-ปกปิดข้อเท็จจริงต่อลูกค้า เป็นเวลา 1 ปี มีผล 31 ต.ค.60
2 พ.ย. 2560

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า ก.ล.ต. สั่งพักการให้ความเห็นชอบเป็นผู้แนะนำการลงทุนด้านตลาดทุน สังกัดบริษัทหลักทรัพย์ เอเซีย พลัส จำกัด คือ นายสิทธิกันต์ ปิ่นเมธา เป็นเวลา 12 เดือน ฐานไม่ปฏิบัติหน้าที่ด้วยความรอบคอบเยี่ยงผู้ประกอบวิชาชีพ
ทั้งนี้ ก.ล.ต. ได้รับรายงานการตรวจสอบจากบริษัทหลักทรัพย์ เอเซีย พลัส จำกัด และตรวจสอบเพิ่มเติมพบว่า นายสิทธิกันต์ ชักชวนให้ลูกค้าลงทุนในสัญญาซื้อขายล่วงหน้าโดยรับประกันผลตอบแทนและลูกค้ายินยอมให้นายสิทธิกันต์ตัดสินใจซื้อขายสัญญาซื้อขายล่วงหน้าแทนได้ และต่อมาพบว่า นายสิทธิกันต์ได้ปกปิดข้อเท็จจริงต่อลูกค้าเกี่ยวกับรายการซื้อขายและสถานะทางบัญชีเมื่อเกิดผลขาดทุน
ดังนั้น การกระทำของนายสิทธิกันต์ข้างต้น จึงเป็นการไม่ปฏิบัติหน้าที่ด้วยความรับผิดชอบและรอบคอบเยี่ยงผู้ประกอบวิชาชีพ เป็นการไม่ปฏิบัติตามประกาศคณะกรรมการกำกับตลาดทุน ก.ล.ต. จึงสั่งพักการให้ความเห็นชอบเป็นผู้แนะนำการลงทุนด้านตลาดทุนของนายสิทธิกันต์ เป็นเวลา 12 เดือน มีผลตั้งแต่วันที่ 31 ตุลาคม 2560 ทั้งนี้ บล. เอเซีย พลัส ได้เลิกจ้างนายสิทธิกันต์แล้วตั้งแต่วันที่ 19 ตุลาคม 2559
ทั้งนี้ ก.ล.ต. ขอย้ำให้ผู้ลงทุนหมั่นตรวจสอบเงินลงทุนในบัญชีซื้อขายสัญญาซื้อขายล่วงหน้าที่บริษัทหลักทรัพย์ส่งให้เป็นประจำ รวมทั้งไม่หลงเชื่อการรับประกันการซื้อขายในบัญชี เนื่องจากการลงทุนในตลาดทุนมีความเสี่ยง อาจมีโอกาสได้ทั้งกำไรหรือขาดทุน